SCC ควัก 7.8 ลบ. บุกตลาดโลจิสติกส์ฟิลิปปินส์ ขยายบริการครอบคลุมอาเซียน
SCC ควัก 7.8 ลบ. จัดตั้งบริษัทย่อยในฟิลิปปินส์ ดำเนินธุรกิจให้บริการด้านการขนส่งสินค้าระหว่างประเทศ การบริหารรถขนส่งสินค้า และระบบสำหรับการจัดการคลังสินค้า ตามแผนกลยุทธ์การขยายตลาดธุรกิจโลจิสติกส์ในภูมิภาคอาเซียน
SCC ควัก 7.8 ลบ. ตั้งบริษัทย่อยใหม่ บุกตลาดโลจิสติกส์ฟิลิปปินส์ ตามแผนกลยุทธ์การขยายตลาดธุรกิจโลจิสติกส์ในภูมิภาคอาเซียน
27 ต.ค. 2564

บริษัท ปูนซิเมนต์ไทย จำกัด (มหาชน) หรือ SCC ระบุว่า บริษัท เอสซีจี โลจิสติกส์ แมเนจเม้นท์ จำกัด หรือ SCGL ซึ่งเป็นบริษัทย่อยของ SCC ได้ลงทุนจัดตั้งบริษัทในประเทศฟิลิปปินส์ เพื่อดำเนินธุรกิจให้บริการด้านการขนส่งสินค้าระหว่างประเทศ การบริหารรถขนส่งสินค้า และระบบสำหรับการจัดการคลังสินค้า ซึ่งสอดคล้องตามแผนกลยุทธ์การขยายตลาดธุรกิจโลจิสติกส์ในภูมิภาคอาเซียนของ SCC โดยโครงการลงทุนจัดตั้งบริษัทใหม่นี้ใช้งบประมาณลงทุนรวม 10.4 ล้านเปโซฟิลิปปินส์ หรือประมาณ 7.8 ล้านบาท ถือหุ้นทั้งหมดโดย SCGL
ทั้งนี้ปัจจุบัน SCGL ให้บริการด้านโลจิสติกส์ครอบคลุมประเทศต่างๆ ในภูมิภาคอาเซียน ได้แก่ ไทย เวียดนาม อินโดนีเซีย กัมพูชา เมียนมา รวมทั้งในตอนใต้ของสาธารณรัฐประชาชนจีน เชื่อมโยงไปยังมาเลเซียและสิงคโปร์ ดังนั้นการขยายธุรกิจเข้าไปในประเทศฟิลิปปินส์จะช่วยให้ SCGL มีเครือข่ายการให้บริการที่ครอบคลุมมากยิ่งขึ้น